Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 417/12/6601	Banská Bystrica, 8.10.2012
EEČ : 2-45-178-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: vodič
11. mája 2012 v čase okolo 12.50 h na ceste č. I/59 v okrese Banská Bystrica viedol, v smere od Donovalov do Banskej Bystrice, nákladné motorové vozidlo zn. Citroën Jumper ev. č. XXXXX tak, že v km 12,91 pri odbočovaní z hlavnej cesty vľavo, na miesto ležiace mimo cesty, nedal prednosť v jazde protiidúcemu osobnému motorovému vozidlu zn. Citroën Berlingo ev. č. XXXXX, ktoré viedol XXXXX, nar. XXXXX, v dôsledku čoho došlo k zrážke vozidiel, pri ktorej spolujazdec XXXXX sediaci na zdanom sedadle spolujazdca vľavo XXXXX, nar. XXXXX, utrpel podvrtnutie krčného úseku chrbtice bez poškodenia miechy alebo periférnej nervovej sústavy, ktoré zranenie znalec XXXXX v odbornom vyjadrení zo súdno-lekárskeho hľadiska hodnotí ako ublíženie na zdraví.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Policajt OR PZ, ODI Banská Bystrica uznesením sp. zn. ORP-85/DI-BB-2012 zo dňa 31. júla 2012 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre trestný čin ublíženia na zdraví podľa § 158 Tr. zák. na tom skutkovom základe, ako je uvedené vo výrokovej časti tohto uznesenia. 

V predmetnej veci bolo vykonané skrátené vyšetrovanie, v rámci ktorého boli vypočutí obvinený XXXXX, svedkovia - poškodení XXXXX, XXXXX a XXXXX, svedkovia XXXXX, XXXXX a XXXXX a boli zabezpečené potrebné listinné dôkazy.

Obvinený XXXXX spáchanie skutku, ktorý mu je kladený za vinu, v prípravnom konaní vo svojej výpovedi priznal, zavinenie predmetnej dopravnej nehody uznal, túto oľutoval a vyslovil svoj súhlas s možným postupom podľa § 216 ods. 1 Tr. por. v danej trestnej veci. Do vyšetrovacieho spisu doložil aj doklad o tom, že predmetná dopravná nehoda bola nahlásená ako poistná udalosť na poisťovňu Generali Slovensko poisťovňa, a. s., kde má vozidlo v čase dopravnej nehody ním vedené uzatvorené zákonné poistenie.

Svedok - poškodený XXXXX vo svojej výpovedi popísal priebeh dopravnej nehody, ako aj zranenie, ktoré v jej dôsledku utrpel. Po poučení podľa § 46 ods. 3 Tr. por. v rámci trestného konania od obvineného nežiadal náhradu škody. 

Svedkovia - poškodení XXXXX a XXXXX sa k priebehu dopravnej nehody vyjadriť nevedeli, keďže pri nej neboli prítomní, vyjadrili sa len k výškam škôd, ktoré im v dôsledku dopravnej nehody vznikli ako majiteľom vozidiel zúčastnených a poškodených pri dopravnej nehode. Po poučení podľa § 46 ods. 3 Tr. por. v rámci trestného konania od obvineného ani jeden z nich nežiadal náhradu škody. 

Svedkovia XXXXX, XXXXX a XXXXX vo svojich výpovediach v podstate zhodne popísali priebeh dopravnej nehody tak, ako je uvedený v opise skutku vo výrokovej časti tohto uznesenia. Ani jeden z nich pri dopravnej nehode nebol zranený a nikomu z nich nevznikla ani žiadna materiálna škoda.

V priebehu skráteného vyšetrovania boli do vyšetrovacieho spisu zabezpečené aj ďalšie listinné dôkazy, ktoré podporujú skutkové zistenia a to najmä záznam dopravnej nehody, zápisnica o obhliadke miesta cestnej dopravnej nehody, plánik z miesta dopravnej nehody s fotodokumentáciou, odborné vyjadrenie  k zraneniam XXXXX, v ktorom ich znalec zo súdno-lekárskeho hľadiska hodnotí ako ublíženie na zdraví. Do vyšetrovacieho spisu boli tiež zabezpečené aj zápisy o dychových skúškach, ktoré po dopravnej nehode vykonali obvinený XXXXX a svedok XXXXX, z ktorých je zrejmé, že ani jeden z nich v čase dopravnej nehody nebol pod vplyvom alkoholu. 

Ďalej bol do vyšetrovacieho spisu zabezpečený aj odpis registra trestov týkajúci sa osoby obvineného XXXXX, z ktorého vyplýva, že doposiaľ nebol súdne trestaný a podľa výpisu z EKV týkajúceho sa jeho osoby a podľa ďalších správ a posudkov k jej osobe sa doposiaľ dopustil niekoľkých nezávažných priestupkov na úseku cestnej dopravy.
 
Obvinený je stíhaný za trestný čin, na ktorý Trestný zákon ustanovuje trest odňatia slobody, ktorého horná hranica neprevyšuje 5 rokov a s ohľadom na to, že obvinený s podmienečným zastavením trestného stíhania súhlasil, k spáchaniu trestného činu sa priznal, z obsahu vyšetrovacieho spisu je zrejmé, že urobil opatrenie na náhradu škody, ktorú pri dopravnej nehode spôsobil poškodeným osobám tak, ako to predpokladá ustanovenie § 216 ods. 1 písm. b) Tr. por. (zabezpečením nahlásenia predmetnej dopravnej nehody ako poistenej udalosti na poisťovňu Generali Slovensko poisťovňa, a. s., kde má vozidlo v čase dopravnej nehody ním vedené uzatvorené zákonné poistenie), pričom ani jeden zo svedkov - poškodených si voči nemu v rámci trestného konania nárok na náhradu škody ani neuplatnil, a vzhľadom na jeho osobu, s prihliadnutím na jeho doterajší život a okolnosti prípadu, možno dôvodne považovať rozhodnutie o podmienečnom zastavení trestného stíhania prokurátorom v prípravnom konaní za dostačujúce. Na prevýchovu obvineného nie je teda potrebné pôsobiť žiadnym trestom, ale bude postačujúca sama okolnosť, že proti jeho osobe bolo vedené trestné stíhanie.

Podľa § 216 ods. 2 Tr. por. prokurátor v rozhodnutí o podmienečnom zastavení trestného stíhania určil obvinenému skúšobnú dobu v trvaní 12 (dvanásť) mesiacov, ktorá začína plynúť právoplatnosťou tohto uznesenia o podmienečnom zastavení trestného stíhania. 

Ak obvinený v priebehu skúšobnej doby povedie riadny život, najmä nedopustí sa žiadneho úmyselného trestného činu alebo úmyselného priestupku, rozhodne prokurátor, ktorý trestné stíhanie podmienečne zastavil, že sa obvinený v skúšobnej dobe osvedčil. Inak rozhodne, a to prípadne aj počas plynutia skúšobnej doby, že sa v trestnom stíhaní pokračuje (§ 217 ods. 1 Tr. por.).

Vzhľadom na uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený do troch dní odo dňa jeho doručenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Pavel Keller
prokurátor